
JAVASLATOK
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele az alábbi javaslatokat:
[bookmark: restart]1.	megállapítja, hogy az Európai Számvevőszék (a „Számvevőszék”) az Európai Unió Menekültügyi Ügynöksége (EUAA) 2022. évi pénzügyi évre vonatkozó éves beszámolója alapjául szolgáló ügyleteket minden lényeges szempontból jogszerűnek és szabályszerűnek ítélte;
2.	üdvözli, hogy foglalkoztak az előző években a Számvevőszék észrevételeiben azonosított két kérdéssel, nevezetesen az ideiglenes vezetők magas számával és az összeférhetetlenség kezelésére és megelőzésére vonatkozó politika aktualizálásának hiányával; megjegyzi, hogy a közbeszerzési eljárásokkal, nevezetesen a leszboszi és római bérelt helyiségekkel kapcsolatban az előző években bejelentett észrevételek 2023-ban lezárulnak; 
3.	üdvözli az EUAA arra irányuló erőfeszítéseit, hogy végrehajtsa a 2022 januárja óta hatályban lévő új megbízatását annak ellenére, hogy nem áll rendelkezésére elegendő létszámú további személyzet; felhívja a Bizottságot és a tagállamokat, hogy tegyék lehetővé a személyzet bővítését és bizonyos álláshelyek átsorolását a megfelelő végrehajtás biztosítása érdekében, különösen az alapjogi tisztviselő, a menekültügyi szakértői készenléti állomány, valamint az ellenőrzési és operatív tevékenységek tekintetében, a menedékkérők jogai mindenkori védelmének biztosítása érdekében, az alkalmazandó szabályokkal összhangban;
4.	emlékeztet az Európai Unió Menekültügyi Ügynökségének szerepére a nemzetközi védelem iránti kérelmek feldolgozásának, valamint a menedékjog iránti kérelmek feldolgozásáért felelős ügyintézők képzésének támogatásában; megállapítja, hogy szükség van arra, hogy az Európai Unió Menekültügyi Ügynöksége továbbra is támogatást nyújtson a tagállamoknak és a harmadik országoknak a menedékjog iránti és a bevándorlási kérelmek kezelésében; kéri, hogy szükség esetén összpontosítsák a költségvetést további alkalmazottak felvételére annak érdekében, hogy segítsék a tagállamokat a nemzetközi védelem iránti menedékjog iránti kérelmek tisztességes és igazságos elbírálásának biztosításában, különös tekintettel a veszélyeztetett csoportokhoz tartozó kérelmezők tolmácsaira és pszichológusaira;
5.	üdvözli, hogy közel 4 millió személy részesült átmeneti védelemben azt követően, hogy a Tanács megbízta az EUAA-t, valamint az Európai Határ- és Partvédelmi Ügynökséget (Frontex) és a Bűnüldözési Együttműködés Európai Uniós Ügynökségét (Europol), hogy nyújtsanak operatív támogatást azoknak a tagállamoknak, amelyek segítséget kérnek az Ukrajna elleni orosz inváziót követően érkező menekültek kezeléséhez; 
6.	emlékeztet a mentesítésért felelős hatóság 2020. évi jelentésében megfogalmazott ajánlására; tudomásul veszi, hogy az EUAA továbbra is támogatja a tagállamokat a kísérő nélküli kiskorúakat védő befogadórendszer biztosításában, képzések, operatív támogatás, iránymutatás, eszközök, valamint tájékoztató anyagok, például a befogadás alatt álló kiskorúakat célzó tájékoztató füzetek és videók biztosítása révén; emlékeztet arra, hogy 2022-ben 42 000 menedékjog iránti kérelmet nyújtottak be kísérő nélküli kiskorúak az EU-ban, valamint Izlandon, Liechtensteinben, Norvégiában és Svájcban (EU+ országok); nagyra értékeli továbbá a 13 ország részvételével Szlovéniában megszervezett tematikus találkozót, amely lehetővé tette a különböző érdekelt felek számára, hogy megvitassák a kísérő nélküli kiskorúak befogadására szolgáló létesítményekkel kapcsolatos bevált gyakorlatokat;
7.	megelégedéssel veszi tudomásul, hogy az EUAA 14 tagállamban hajtott végre operatív terveket, így hat további uniós országra is kiterjesztette műveleteit, és hogy az EUAA megalapítása óta először személyi állományt telepített egy nem uniós országba, Moldovába; nagyra értékeli továbbá az EUAA határozott szerepvállalását a közös európai menekültügyi rendszer (KEMR) külső dimenziójában, melynek keretében 13 kiválasztási és 3 indulás előtti misszióhoz biztosított támogatás révén EU+ országokat támogattak 2 585 személynek az EU határain kívülről történő áttelepítésében; 
8.	tudomásul veszi, hogy az EUAA intézményi kapacitásépítés, képzés és munkahelyi tanácsadás révén segítséget nyújt a nyugat-balkáni partnerországoknak az alapvető menekültügyi eljárásokkal kapcsolatban;
9.	tudomásul veszi a Számvevőszék azon észrevételét, hogy az EU és a schengeni társult országok közötti megállapodások, amelyek jogalapként szolgálnak az EUAA költségvetéséhez való hozzájárulásuk kiszámításához, nem egyértelműek, és eltérő értelmezéseket tesznek lehetővé, ami a schengeni társult országok alacsonyabb hozzájárulását eredményezi; tudomásul veszi az EUAA válaszát, miszerint megközelítése összhangban van a jogi rendelkezésekkel; felhívja a Bizottságot, hogy vizsgálja meg ezeket a megállapodásokat; 
10.	emlékeztet arra, hogy az OLAF jelenleg vizsgálatokat folytat az EUAA felső vezetésében elkövetett állítólagos kötelességszegésekkel és a személyzettel kapcsolatos szabálytalanságokkal kapcsolatban; kéri a kötelességszegésre vonatkozó állítások alapos ellenőrzését és kivizsgálását; üdvözli az EUAA elkötelezettségét az OLAF-fal való teljes körű együttműködés mellett; felhívja az EUAA-t, hogy biztosítsa az OLAF-fal való teljes körű és lojális együttműködést a vizsgálat valamennyi szakaszában, és hogy rendszeresen számoljon be az Európai Parlamentnek a vizsgálat aktuális állásáról és eredményéről.

	Szervezet és/vagy személy

	European Union Agency for Asylum (“EUAA”)



A fenti felsorolás az előadó kizárólagos felelősségi körében készült.

